קילימנג'רו

קילימנג'רו (בסוואהילי: Kilima Njaro, כלומר "הר נג'ארו") הוא ההר הגבוה ביותר באפריקה, והוא מתנשא לגובה של 5,895 מטרים. זהו הר געש רדום ופסגתו, כמו רוב שטחו, שוכנת בצפון טנזניה. חלק ממורדותיו הצפוניים של ההר נמצאים בשטחה של קניה. ההר הוא מבין שבע הפסגות המהווה "תחנה" במסע שבע הפסגות.

למראה של ההר ייחודיות ביחס לאזור שבו הוא שוכן, בהיותו גבוה במיוחד ומכוסה שלג הנראה מבעד לסוואנה האפריקאית המישורית והיבשה.

פסגת ההר מכוסה במעטה שלג תמידי, בניגוד לסביבה ולאקלים האפריקאי החם והצחיח שבו ההר שוכן, ובהתחשב בעובדה שההר נמצא במרחק 350 קילומטרים בלבד מקו המשווה.

גאוגרפיה 
שטח המסיב של הר הקילימנג'רו רחב מאוד ומשתרע על כ-80 על 60 קילומטרים. הקילימנג'רו הוא הר געש שכבתי ובו כמה חרוטים געשיים עיקריים. הגבוה בהם הוא חרוט קיבו, שפסגתו קרויה אוּהוּרוּ (5,895 מטרים), שֵׁם שמשמעותו בסוואהילי - "חירות". שני החרוטים הגעשיים האחרים הם מוונזי (5,149 מטרים) ושירה (3,962 מטרים).

ההר הוא אחד מכמה הרי געש השוכנים בתוך הבקע הסורי-אפריקני.

הקילימנג'רו כהר געש 
אף על פי ש התפרצות געשית בהר אינה צפויה, מדענים חוששים מהתפרצות פתאומית כפי שאירעה בהר סנט הלנס וכן מפגיעת מטיילים מלבה ומהידרדרות סלעים כפי שאירע בעבר, שיצרו מכתש בצדו המערבי של ההר. מעולם לא תועדה התפרצות של הר הגעש, אך מקומיים טוענים שהוא התפרץ לפני 170 שנים בערך.

חוקרים מצאו שרידי לבה ובזלת שמקורן בהתפרצות שאירעה במאות השנים האחרונות כ-400 מטרים מראש ההר, עובדה המעידה על פעילות וולקנית ענפה. לעיתים פולט ההר אדים בעלי ריח גופרית.

הטיפוס להר 

האדם הראשון אשר לגביו נודע כי הגיע לפסגה הגבוהה ביותר (אוהורו) היה יוהאני קיניאלה לאואו (Yohani Kinyala Lauwo), אשר טיפס להר מספר פעמים ושימש מדריך לטיפוס ה"רשמי" הראשון לפסגת ההר של המטפס הגרמני הנס מאייר  והמטפס האוסטרי לודוויג פורטשלר ב-6 באוקטובר 1889. על שמו נקרא המכתש במרכז ההר – "מכתש לאואו".

ההר הוא יעד תיירותי פופולרי, ויש שישה מסלולים באורכים שונים אל הפסגה, כך שהמסלולים הארוכים מתאימים יותר למתחילים. טיפוס על הקילימנג'רו הוא אמנם מסלול טיול פופולרי, אך ישנה סכנה ללקות במחלת גבהים, וטיפוס ארוך יותר מקל על ההסתגלות.

היעלמות הקרחון
בשנים האחרונות מפשירים הקרחונים שבראש ההר. קרחונים אלה נוצרו לפני 11,700 שנה, במהלך עידן הקרח האחרון. במהלך מאה השנים האחרונות נמסו למעלה מ-80% מהקרחונים.

מחקר שנעשה בשנת 2002 על ידי אוניברסיטת המדינה של אוהיו מעריך שכל הקרחונים יפשירו עד שנת 2040 ואולי אף קודם לכן. להיעלמות הקרחונים השפעה רבה על הסביבה ועל משטר המשקעים האזורי, ומשערים – הן במחקר זה והן במחקרים אחרים – כי סיבת ההפשרה היא התחממותו של כדור הארץ.

קישורים חיצוניים
 * https://www.kilimancoffee.com/- קפה משובח שהרעיון הגיע שהם היו בטנזניה.
 מחקר על קרחוני ההר , באתר אוניברסיטת מדינת אוהיו
 על ההר, באתר נאס"א
 תמונות פנורמיות מראש ההר
 תמונות מהטיפוס לפסגה, באתר השטח הישראלי
 
 בני פירסט, קילימנג'רו: סוף הסיפור, גליליאו, 119, יולי 2008\ עמ' 30–34 
 
 גילי חסקין, טיפוס להרי מרו וקלימנג'ארו, ספטמבר 2019

הערות שוליים

טנזניה: גאוגרפיה
טנזניה: אתרי מורשת עולמית
אפריקה: הרי געש
שבע הפסגות
הפסגות הגבוהות במדינתן